อบจ.อุบลราชธานี เตรียมตั้งศูนย์เศรษฐกิจพอเพียง
นายกานต์ กัลป์ตินันท์ นายกองค์การบริหารส่วนจังหวัดอุบลราชธานี มอบหมายให้เจ้าหน้าที่สำนักการศึกษาศาสนาและวัฒนธรรม กองช่าง สำนักปลัดฯ และกองสวัสดิการสังคม  อบจ.อุบลราชธานี ร่วมกับผู้นำชุมชน บ้านจานไหลและบ้านทุ่งบูรพา อำเภอเมืองอุบลราชธานี  สำรวจแนวเขตพื้นที่และจัดทำแผนผังการขอใช้พื้นที่จัดตั้งศูนย์การเรียนรู้การเกษตรแบบผสมผสานตามแนวทางเศรษฐกิจพอเพียง ณ บริเวณสนามกีฬากลางจังหวัดอุบลราชธานี (ทุ่งบูรพา) โดยจะพัฒนาพื้นที่จากที่ว่างเปล่าของ อบจ.อุบลราชธานี ให้เกิดเป็นสวนเกษตรผสมผสาน ตามแนวพระราชดำริปรัชญาเศรษฐกิจพอเพียงของในหลวงรัชกาลที่ 9 ภายในศูนย์การเรียนรู้ ประกอบด้วย การปลูกพืชผักสวนครัวและผลไม้ปลอดสารพิษหลากหลายชนิด การเลี้ยงปลา - เลี้ยงไก่ไข่ การหมักปุ๋ยพืชสดและปุ๋ยน้ำจุลินทรีย์ หลีกเลี่ยงสารเคมี  รวมทั้งสถานที่ฝึกอบรมแก่ผู้ที่สนใจ ขณะนี้อยู่ระหว่างขั้นตอนการเตรียมการและพิจารณาวางแผนพัฒนาที่ดินให้เกิดประโยชน์เพื่อเป็นแหล่งอาหารให้กับประชาชน